2. ปัจจัยความเสี่ยง 

2.1 ความเสี่ยงจากการถูกยกเลิกเครื่องหมายการค้า 7-Eleven

บริษัทดำเนินธุรกิจร้านค้าสะดวกซื้อในประเทศไทยภายใต้สัญญาให้ใช้สิทธิที่บริษัททำกับ 7-Eleven,
Inc. แห่งประเทศสหรัฐอเมริกา ตั้งแต่วันที่ 7 พฤศจิกายน 2531 ตามข้อกำหนดของสัญญาดังกล่าว
บริษัทมีสิทธิในการใช้เครื่องหมายการค้า “7-Eleven”
และเครื่องหมายการค้าที่เกี่ยวข้องในประเทศไทย
ตลอดจนได้รับความช่วยเหลือทางด้านการฝึกอบรมและด้านเทคนิคความรู้เกี่ยวกับการดำเนินธุรกิจร้านค้าสะดวกซื้อจาก
7-Eleven, Inc. ต่อมาในวันที่ 20 สิงหาคม 2546 7-Eleven, Inc.
ได้เข้าทำสัญญาให้ความยินยอม ซึ่งเป็นสัญญาที่ทำขึ้นระหว่างบริษัทและบริษัท เครือเจริญโภคภัณฑ์
จำกัด (“CPG”) กับ 7-Eleven, Inc. โดย 7-Eleven, Inc.
ได้ตกลงให้ความยินยอมต่อการเสนอขายหุ้นต่อประชาชน
รวมถึงการนำหุ้นเข้าจดทะเบียนซื้อขายในตลาดหลักทรัพย์ฯ

โดยสัญญาให้ใช้สิทธิเป็นสัญญาที่ไม่มีกำหนดอายุ
โดยคู่สัญญาทั้งสองฝ่ายมีสิทธิที่จะเลิกสัญญาหากเกิดเหตุการณ์ตามที่กำหนดไว้ในสัญญา
หรือในกรณีที่ถือเป็นเหตุเลิกสัญญาตามสัญญาให้ความยินยอมซึ่งจะมีผลเป็นการยกเลิกสัญญาให้ใช้สิทธิด้วย
ในกรณีที่สัญญาให้ใช้สิทธิถูกยกเลิก บริษัทจะสูญเสียสิทธิในการใช้เครื่องหมายการค้า
ซึ่งอาจก่อให้เกิดผลกระทบกับการดำเนินธุรกิจของบริษัทอย่างมีนัยสำคัญ
และบริษัทอาจต้องชำระค่าเสียหายต่างๆ ให้แก่
7-Eleven, Inc. นอกจากนี้หากความสัมพันธ์ระหว่างบริษัท หรือ CPG กับ 7-Eleven, Inc.
เปลี่ยนแปลงไปในทางลบ บริษัทอาจไม่ได้รับความช่วยเหลือจาก 7-Eleven, Inc. เท่าที่ควร

การบริหารความเสี่ยงของบริษัท

จากความสัมพันธ์อันดีตลอดระยะเวลา 24 ปีที่ผ่านมา บริษัทยังไม่เคยมีกรณีพิพาทใดๆ ที่สำคัญกับ
7-Eleven, Inc. รวมทั้งได้ปฏิบัติตามข้อกำหนดต่างๆ ในสัญญาดังกล่าวมาโดยตลอด
ทำให้บริษัทเชื่อว่า บริษัทและ CPG ยังมีความสัมพันธ์ที่ดีกับ 7-Eleven, Inc. บริษัทยังเชื่อว่า
การดำเนินธุรกิจของบริษัทภายใต้เครื่องหมายการค้า “7-Eleven”
เป็นผลประโยชน์ทางธุรกิจร่วมกัน ซึ่งที่ผ่านมาความสัมพันธ์ทางธุรกิจและการให้ความช่วยเหลือต่างๆ
ก็เป็นไปด้วยดี ทำให้โอกาสที่ความสัมพันธ์จะเปลี่ยนแปลงไปในทางลบมีน้อย
และในขณะนี้ไม่มีเหตุอันควรเชื่อได้ว่าจะมีเหตุการณ์ใดที่จะส่งผลกระทบในทางลบกับความสัมพันธ์ระหว่างบริษัทและ
CPG กับ 7-Eleven, Inc.

2.  ความเสี่ยงจากความผิดพลาดหรือขัดข้องของศูนย์กระจายสินค้า

สินค้าส่วนใหญ่ที่จำหน่ายในร้าน 7-Eleven ทั่วประเทศจำนวนกว่า 6,800 สาขา
จะถูกส่งผ่านมาจากศูนย์กระจายสินค้าของบริษัท
โดยมีผู้ผลิตและจัดส่งจำนวนนับพันรายมาส่งสินค้าให้ตรงเวลาที่กำหนดไว้ ดังนั้น
การดำเนินการของศูนย์กระจายสินค้าจึงมีความสำคัญต่อธุรกิจของ 7-Eleven อย่างมีนัยสำคัญ
หากมีความเสียหายรุนแรงเกิดขึ้นกับศูนย์กระจายสินค้า อันเนื่องมาจากภัยธรรมชาติ
ความล้มเหลวของระบบติดต่อสื่อสารและระบบเทคโนโลยีสารสนเทศ อุบัติเหตุร้ายแรง
หรือเหตุสุดวิสัยอื่นๆ ย่อมมีผลเสียหายต่อความสามารถในการจัดส่งสินค้าไปยังร้าน 7-Eleven
ทุกสาขาและส่งผลกระทบในทางลบต่อผลประกอบการของบริษัทได้ ดังเช่น
สถานการณ์น้ำท่วมที่เกิดขึ้นในปี 2554 ซึ่งได้ส่งผลกระทบต่อระบบห่วงโซ่อุปทานทั้งหมด อาทิ
การลดปริมาณการผลิตสินค้าหรือการหยุดดำเนินการของผู้ผลิตสินค้าบางราย
ความไม่สะดวกในการใช้เส้นทางขนส่ง
รวมทั้งศูนย์กระจายสินค้าของบริษัทที่ไม่สามารถดำเนินงานได้อย่างเต็มประสิทธิภาพ

การบริหารความเสี่ยงของบริษัท

บริษัทได้มีการสร้างศูนย์กระจายสินค้าเพิ่มขึ้นเพื่อรองรับการเติบโตของร้านสาขาและกระจายความเสี่ยงด้านการขนส่งสินค้าจากศูนย์กระจายสินค้าหลักในเขตกรุงเทพฯ
และปริมณฑลไปยังต่างจังหวัดอีกหลายแห่ง เช่น ในปี 2555
บริษัทได้มีการสร้างศูนย์กระจายสินค้าภูมิภาค จังหวัดลำพูน ในภาคเหนือ
ซึ่งได้เปิดดำเนินการแล้วในช่วงปลายปีที่ผ่านมา ทั้งนี้
เพื่อให้ศูนย์กระจายสินค้าทั้งหมดสามารถทำงานเป็นระบบสำรองซึ่งกันและกันทั่วประเทศ
หากศูนย์กระจายสินค้าแห่งใดแห่งหนึ่งเกิดการหยุดชะงักขึ้น

นอกจากนี้ บริษัทได้เตรียมแผนเผชิญเหตุองค์กรเพื่อป้องกันและรับมือกับวิกฤตการณ์ต่างๆ อันได้แก่
น้ำท่วม จลาจล ไฟไหม้ เป็นต้น รวมทั้งตั้งทีมงาน CAT (Crisis Assessment Team)
เพื่อทำหน้าที่เตือนภัยเหตุวิกฤตต่างๆไปยังหน่วยงานที่อยู่ในพื้นที่เสี่ยงภัยให้มีการเตรียมการเพื่อรับมือกับสถานการณ์ได้อย่างเหมาะสมและทันเวลา
เช่น การใช้ศูนย์กระจายสินค้าใกล้เคียงจัดส่งสินค้าทดแทน การขนส่งด้วยรถขนส่งขนาดใหญ่
การหาสินค้าทดแทน รวมถึงการจัดตั้งศูนย์กระจายสินค้าชั่วคราว
นอกจากนี้บริษัทยังได้มีการร่วมมือกับผู้ผลิตรายสำคัญจัดทำแผน BCP (Business Continuity
Plan) เพื่อเตรียมสินค้าและขนส่งในเหตุวิกฤต
รวมทั้งได้มีการทำประกันภัยเพื่อชดเชยความเสียหายที่อาจเกิดขึ้นจากภัยดังกล่าวทั้งในส่วนของศูนย์กระจายสินค้า
ร้านสาขา และบริษัทย่อย ตามความเหมาะสม อย่างไรก็ตาม
บริษัทยังคงมีความเสี่ยงจากแผนการต่างๆ และความคุ้มครองจากประกันภัย
ที่ไม่สามารถป้องกันและชดเชยความเสียหายได้อย่างสมบูรณ์
และบริษัทยังต้องพึ่งพาผู้ผลิตและตัวแทนจำหน่ายในการจัดส่งสินค้ามายังศูนย์กระจายสินค้า
ซึ่งความผิดพลาดนี้อาจส่งผลกระทบในทางลบต่อยอดขายได้

3.  ความเสี่ยงจากความผิดพลาดหรือขัดข้องของระบบเทคโนโลยีสารสนเทศ

บริษัทได้ลงทุนในระบบเทคโนโลยีสารสนเทศที่สำคัญ เช่น ระบบบริหารร้านค้า (POS & Store
Controller) ระบบบริหารศูนย์กระจายสินค้า (Warehouse Management System)
ระบบเทคโนโลยีสารสนเทศ
ซึ่งถือเป็นปัจจัยสำคัญที่ช่วยให้บริษัทสามารถดำเนินธุรกิจได้อย่างมีประสิทธิภาพ
ทั้งทางด้านการบริหารการหมุนเวียนของสินค้า การจัดซื้อ การจัดเก็บและประมวลผลข้อมูล
เพื่อพัฒนาความสามารถในการดำเนินการ
ดังนั้นการเกิดเหตุขัดข้องของระบบเทคโนโลยีสารสนเทศย่อมส่งผลเสียต่อความสามารถของบริษัทในการบริหารร้าน
7-Eleven ซึ่งอาจเกิดผลกระทบต่อผลประกอบการของบริษัทได้

การบริหารความเสี่ยงของบริษัท

บริษัทตระหนักถึงความสำคัญของระบบเทคโนโลยีสารสนเทศทั้งระดับร้านและสำนักงานต่างๆ
จึงได้จัดให้มีระบบป้องกันข้อมูลสำรองตามแบบมาตรฐานซึ่งเป็นที่ยอมรับโดยทั่วไป
และได้สร้างศูนย์สารสนเทศ 2 แห่งกระจายตัวในพื้นที่เสี่ยงต่างกันได้แก่ ศูนย์สารสนเทศสีลม
กรุงเทพมหานคร และศูนย์สารสนเทศแจ้งวัฒนะ จังหวัดนนทบุรี โดยให้ศูนย์สารสนเทศทั้ง 2
แห่งทำงานสนับสนุนซึ่งกันและกันกรณีที่ศูนย์สารสนเทศแห่งใดแห่งหนึ่งเกิดเหตุขัดข้องขึ้น
พร้อมทั้งจัดให้มีทีมงานผู้เชี่ยวชาญดูแลระบบป้องกันอัคคีภัย และอุทกภัยตามมาตรฐานสากล

นอกจากนี้
บริษัทยังได้จัดให้มีการทบทวนระบบสำรองและการฝึกซ้อมแผนบริหารความต่อเนื่องทางธุรกิจด้านสารสนเทศ
(BCM: Business Continuity Management)
เป็นประจำเพื่อนำไปพัฒนาปรับปรุงอย่างต่อเนื่อง
รวมทั้งได้ว่าจ้างบริษัทตรวจสอบจากภายนอกมาทำการตรวจสอบเป็นประจำทุกปี
นอกเหนือจากการตรวจสอบตามรอบโดยหน่วยงานตรวจสอบภายใน
เพื่อให้เกิดความมั่นใจสูงสุดในระบบเทคโนโลยีสารสนเทศของบริษัท

2.4 ความเสี่ยงจากอิทธิพลการควบคุมของเครือเจริญโภคภัณฑ์

เครือเจริญโภคภัณฑ์มีอำนาจควบคุมทั้งทางตรงและทางอ้อมในบริษัท และในสัญญาให้ความยินยอม
CPG
ตกลงจะดำรงสัดส่วนการถือหุ้นขั้นต่ำ
ตลอดจนอำนาจในการแต่งตั้งและอำนาจควบคุมจำนวนกรรมการข้างมากของบริษัท โดย ณ วันที่ 28
ธันวาคม 2555 บริษัทในเครือเจริญโภคภัณฑ์ยังคงมีสัดส่วนการถือหุ้นรวมกันเท่ากับร้อยละ 42.91
ดังนั้น เครือเจริญโภคภัณฑ์จึงสามารถแต่งตั้งกรรมการบริษัทส่วนใหญ่
และสามารถมีอิทธิพลในการบริหารจัดการบริษัท รวมถึงพิจารณาหรือผลักดันเรื่องต่างๆ
ที่ต้องได้รับความเห็นชอบจากผู้ถือหุ้นของบริษัท

ปัจจุบันนี้ไม่มีข้อจำกัดทางสัญญาใดๆ
ระหว่างบริษัทและบริษัทในเครือเจริญโภคภัณฑ์ที่ห้ามบริษัทในเครือเจริญโภคภัณฑ์ขยายธุรกิจหรือลงทุนในธุรกิจค้าปลีกอื่นๆ
จึงอาจมีความเสี่ยงว่าเครือเจริญโภคภัณฑ์จะไม่พิจารณาจัดสรรโอกาสและทรัพยากรไปในทางที่เป็นประโยชน์สูงสุดกับบริษัทและผู้ถือหุ้นของบริษัท

การบริหารความเสี่ยงของบริษัท

นอกเหนือจากการระบุรายละเอียดของการทำรายการที่เกี่ยวโยงกันไว้ในข้อบังคับของบริษัทและบริษัทย่อยแล้ว
บริษัทได้จัดให้มีกรรมการอิสระ และกรรมการตรวจสอบ
ทำหน้าที่ช่วยดูแลผลประโยชน์ของผู้ถือหุ้นทุกรายของบริษัท
โดยมีการกำหนดนโยบายและมาตรการการทำรายการที่เกี่ยวโยงกัน
เพื่อยึดถือเป็นแนวทางการปฏิบัติ
และกำหนดแนวทางการบริหารงานในนโยบายการกำกับและดูแลกิจการที่ดี
ที่จะคำนึงถึงประโยชน์ของบริษัทที่มีต่อผู้มีส่วนได้ส่วนเสียทุกกลุ่มอย่างเท่าเทียมกัน

2.5 ความเสี่ยงจากกฎหมายและนโยบายภาครัฐ

บริษัทได้บริหารธุรกิจร้านค้าสะดวกซื้อในประเทศไทยภายใต้กฎหมาย
และนโยบายจากภาครัฐมาโดยตลอด อาทิ พ.ร.บ. คุ้มครองผู้บริโภค พ.ร.บ. ควบคุมราคา
พ.ร.บ. อาหารและยา รวมถึง ข้อกำหนดต่างๆ ของเทศบัญญัติ ทั้งนี้รัฐบาลยังมีโอกาสออกกฏหมาย
ระเบียบ ข้อบังคับใหม่ เช่น พ.ร.บ. ค้าปลีก ที่อาจส่งผลกระทบต่อการดำเนินธุรกิจ สำหรับ
พ.ร.บ. ความรับผิดต่อความเสียหายที่เกิดขึ้นจากสินค้าที่ไม่ปลอดภัย พ.ศ. 2551
ที่อาจส่งผลต่อการปรับกระบวนการทำงานของบริษัทและผู้ส่งมอบสินค้า (Supplier)
นั้นบริษัทได้เพิ่มความระมัดระวังการดูแลรักษาคุณภาพสินค้าในทุกร้านสาขา
เพื่อให้มั่นใจว่าเป็นสินค้าที่ปลอดภัย ตั้งแต่ต้นทางจนถึงมือลูกค้า
รวมทั้งแจ้งข้อมูลที่สำคัญของสินค้าแก่ผู้บริโภคให้ครบถ้วน
อย่างไรก็ตามอาจมีปัจจัยภายนอกที่คาดไม่ถึงทำให้เกิดความเสียหายต่อลูกค้าที่มาใช้บริการที่ร้านสาขาทั่วประเทศ

การบริหารความเสี่ยงของบริษัท

บริษัทได้ทำการทบทวนและพัฒนาระบบการประกันคุณภาพของสินค้า (Quality Assurance)
เพื่อยกระดับมาตรฐานด้านคุณภาพและความปลอดภัย (Food Safety)
ของสินค้าทุกกลุ่มอย่างต่อเนื่อง โดยมุ่งเน้นการคัดเลือก
และตรวจสอบคุณภาพสินค้าจากผู้ส่งมอบสินค้า (Supplier)
ที่มีความน่าเชื่อถือผ่านมาตรฐานด้านคุณภาพและความปลอดภัยในทุกขั้นตอน

นอกจากนี้บริษัทยังได้ร่วมมือกับผู้ผลิตและผู้จัดส่งสินค้าในการยกระดับคุณภาพและความปลอดภัยของสินค้าในทุกกระบวนการตั้งแต่การคัดเลือกวัตถุดิบ
การผลิต การบรรจุลงบรรจุภัณฑ์ การจัดเก็บ การขนส่ง
ตลอดจนกระทั่งสินค้าได้ส่งถึงมือลูกค้าที่ร้านสาขา รวมทั้งมีการตรวจติดตามคุณภาพอย่างต่อเนื่อง
โดยมีคณะกรรมการประกันความรับผิดต่อผลิตภัณฑ์ (Product Liability Committee)
ซึ่งประกอบด้วย หน่วยงานด้านจัดซื้อและกระจายสินค้า บริหารผลิตภัณฑ์ ประกันคุณภาพสินค้า
กฎหมาย และหน่วยงานด้านปฏิบัติการทำหน้าที่ติดตามและประเมินผลอย่างใกล้ชิด
เพื่อมิให้เกิดผลกระทบด้านความปลอดภัยต่อลูกค้าและผู้บริโภค
ทั้งนี้บริษัทได้จัดให้มีหน่วยงานบริการลูกค้า (Customer Care)
ซึ่งลูกค้าสามารถติดต่อได้ที่ร้านหรือโทรหา Call Center ได้ตลอด 24 ชั่วโมง
เพื่อให้คำแนะนำและช่วยเหลือลูกค้าได้อย่างเป็นระบบและทันท่วงที